Návrh

V Y H L Á Š K A
Ministerstva vnútra Slovenskej republiky

z .................2011,

ktorou sa ustanovujú podrobnosti o odbornej spôsobilosti na úseku civilnej ochrany obyvateľstva

Ministerstvo vnútra Slovenskej republiky (ďalej len „ministerstvo“) podľa § 18a ods. 9 zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení zákona č. .../2011 Z. z. ustanovuje:

§ 1
Predmet úpravy

Táto vyhláška ustanovuje podrobnosti o
a) postupe pri predkladaní žiadosti o vykonanie odbornej prípravy a skúšky                     (ďalej len „žiadosť“),
b) obsahu a rozsahu odbornej prípravy na získanie odbornej spôsobilosti na úseku civilnej ochrany obyvateľstva (ďalej len „odborná spôsobilosť“),
c) obsahu a rozsahu skúšky, školenia a preskúšania,
d) činnosti skúšobnej komisie.

§ 2
Postup pri predkladaní žiadosti

(1) Ministerstvo zverejňuje na svojom webovom sídle najmä termín začatia odbornej prípravy, formulár žiadosti, rozsah nákladov na odbornú prípravu, okruhy skúšobných otázok a termín skúšky.

(2) Žiadosť sa predkladá ministerstvu najneskôr 30 dní pred termínom začatia odbornej prípravy písomne alebo elektronicky.

(3) Ministerstvo písomne alebo elektronicky potvrdí žiadateľovi termín začatia odbornej prípravy.

(4) Žiadateľ doplní svojím podpisom elektronicky predloženú žiadosť a predloží doklad o úhrade nákladov na odbornú prípravu najneskôr pri jej začatí.

§ 3
Obsah a rozsah odbornej prípravy a školenia

(1) Obsah odbornej prípravy je zameraný na získanie vedomostí o
a) všeobecne záväzných právnych predpisoch na úseku civilnej ochrany obyvateľstva, ktoré upravujú najmä organizáciu, postavenie a pôsobnosť orgánov verejnej moci, ako aj úlohy právnických osôb a fyzických osôb – podnikateľov,
b) vzťahu civilnej ochrany obyvateľstva k integrovanému záchrannému systému,
c) všeobecne záväzných právnych predpisoch na úseku riadenia štátu v krízových situáciách,
d) štruktúre a obsahu plánu ochrany obyvateľstva,
e) štruktúre a obsahu plánu ochrany zamestnancov a osôb prevzatých do starostlivosti,
f) postupoch pri vzdelávacej činnosti na úseku civilnej ochrany obyvateľstva vrátane pedagogických a didaktických zásad vo vzdelávacom procese.

(2) Odborná príprava sa vykonáva v rozsahu najmenej 64 vyučovacích hodín.

(3) Obsah školenia je zameraný na obnovu a doplnenie vedomostí týkajúcich sa odseku 1.

(4) Školenie sa vykonáva v rozsahu najmenej 18 vyučovacích hodín.

§ 4
Obsah a rozsah skúšky a preskúšania

(1) Skúškou sa overujú vedomosti získané v odbornej príprave. Skúška sa skladá z písomnej časti a z ústnej časti; písomnú časť tvorí písomný test.

(2) Každá časť skúšky sa hodnotí samostatne klasifikačným stupňom „vyhovel“ alebo „nevyhovel“. Žiadateľ získa odbornú spôsobilosť, ak v obidvoch častiach skúšky bol hodnotený klasifikačným stupňom „vyhovel“.

(3) Rozsah písomného testu je 30 otázok. Písomný test trvá 60 minút.

(4) Ak sa žiadateľ nemôže zo závažného dôvodu zúčastniť skúšky v určenom termíne, môže vykonať skúšku v náhradnom termíne, ktorý určí skúšobná komisia.

(5) Skúška sa vykoná najskôr 15 dní od skončenia odbornej prípravy.

(6) Opravná skúška sa vykoná najskôr 30 dní od neúspešného vykonania skúšky.

(7) Na preskúšanie sa primerane vzťahujú odseky 1 až 4.

(8) Preskúšanie sa vykoná nasledujúci deň po skončení školenia. O absolvovaní preskúšania sa vydá doklad.

(9) Podrobnosti o priebehu skúšky, opravnej skúšky, preskúšania a o hodnotení žiadateľa ustanovuje skúšobný poriadok ministerstva.

§ 5
Činnosť skúšobnej komisie

(1) Skúšobná komisia má najmenej troch členov.

(2) Činnosť skúšobnej komisie riadi predseda, ktorý je zamestnancom ministerstva. Členom skúšobnej komisie môže byť len osoba, ktorá má odbornú spôsobilosť.

(3) Predseda skúšobnej komisie
a) navrhuje ďalších členov skúšobnej komisie,
b) zvoláva skúšobnú komisiu,
c) riadi priebeh skúšky a preskúšania,
d) zabezpečuje vyhotovenie zápisnice z priebehu skúšky a preskúšania,
e) podpisuje osvedčenie o odbornej spôsobilosti.

(4) Predseda skúšobnej komisie môže poveriť ďalšieho člena skúšobnej komisie plnením úloh podľa odseku 3 písm. c) a d).

§ 6
Dokumentácia o odbornej spôsobilosti

(1) Dokumentáciu o odbornej spôsobilosti tvorí
a) tematický plán odbornej prípravy a školenia,
b) rozvrh hodín,
c) triedna kniha,
d) žiadosť,
e) zápisnica z vykonania skúšky a preskúšania.

(2) Dokumentácia podľa odseku 1 sa uchováva päť rokov.

§ 7

Vzor osvedčenia o odbornej spôsobilosti je uvedený v prílohe.

§ 8

Táto vyhláška nadobúda účinnosť 1. januára 2012.

                                                                                           Príloha
                                                                                           k vyhláške Ministerstva vnútra
                                                                                           Slovenskej republiky č. .../2011 Z. z.

Vzor

Osvedčenie o odbornej spôsobilosti

SLOVENSKÁ REPUBLIKA
Ministerstvo vnútra Slovenskej republiky

Evidenčné číslo:	                                      	Dátum vydania osvedčenia:

O S V E D Č E N I E
o odbornej spôsobilosti
na vypracovanie a aktualizáciu plánu ochrany obyvateľstva

vydané podľa § 18a ods. 5 zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení zákona č. .../2011 Z. z.

Meno, priezvisko a akademický titul
Deň, mesiac a rok narodenia

Dátum vykonania skúšky:

Meno, priezvisko, akademický titul, podpis
predsedu skúšobnej komisie a odtlačok                                         úradnej pečiatky so štátnym znakom